recursal/SuperWikiNEXT-32B huggingface dataset:
דיוקנו של לאונרדו דונאטו.
**לאונרדו דונאטו** או **לאונרדו דונא** (באיטלקית: **Leonardo Donà** או **Donato**; ‏ 12 בפברואר 1536 - 16 ביולי 1612) היה הדוכס ה-90 של ונציה. דונאטו כיהן כדוג'ה מאז מינויו ב-10 בינואר 1606 ועד פטירתו.

בתקופת כהונתו כדוג'ה הגיעו לשיאו הסכסוך של לה סרניסימה עם מדינת האפיפיור על סמכותם של בתי המשפט החילוניים של ונציה לשפוט את הכמורה שבעיר. בשיאו של הסכסוך נידה האפיפיור פאולוס החמישי את העיר - נידוי שנמשך בין השנים 1606–1607.

קורות חיים
----------

לאונרדו דונאטו היה בנם של ג'ובאני בטיסטה דונאטו וג'ובאנה קורנר. משפחת דונאטו הייתה משפחת סוחרים אמידה, לאונרדו המשיך בעסקי המשפחה והצליח להפוך את המשפחה לאחת המשפחות העשירות בוונציה. לאחר שצלח במסחר, פנה לאונרדו לפוליטיקה. תחילה כיהן כשגריר לה סרניסימה בקונסטנטינופוליס, ולאחר מכן כפודסטה, כמושל ולבסוף כפרוקוראטור (המנהלן הראשי) של מבני השלטון בכיכר סן מרקו. לאחר תפקיד זה כיהן דונאטו כשגריר במדינת האפיפיור והתגורר ברומא שנים רבות. התנגדותו ליוזמות המדיניות של האפיפיור הביאה אותו לעימות עם הקרדינל בורגזה, לימים האפיפיור פאולוס החמישי. 

לאחר מותו של מרינו גרימאני היה דונאטו אחד המועמדים לתפקיד הדוג'ה. בבחירות שנערכו ב-25 בדצמבר 1605 התמודד דונאטו מול שני מועמדים ובהם מארקאנטוניו ממו (אשר לימים נבחר לדוג'ה). לבסוף ויתרו שני המועמדים לדונאטו, והוא נבחר לדוג'ה ב-10 בינואר 1606.

עם עלייתו לשלטון נאלץ דונאטו להתמודד עם המחלוקת עם האפיפיור שהוריש לו קודמו - גרימאני חוקק מספר חוקים אשר הגבילו את סמכויות הכמורה בעיר והכפיפו את הכמרים לבתי המשפט החילוניים של ונציה. בשלהי 1605 הועמדו שני כמרים למשפט, ובעקבות זאת, ב-10 בדצמבר 1605, שבועיים לפני מותו של גרימאני, שלח האפיפיור פאולוס החמישי מחאה רשמית לוונציה.

דונאטו דחה את מחאת האפיפיור, ובתגובה, באפריל 1606 נידה האפיפיור את העיר ונציה. דונאטו, ביוזמת פאולו סארפי, הורה לכל הכמרים בעיר להתעלם מהצו ולהמשיך לקיים את טקסי המיסה, באיום גירושם מהעיר ונציה אם יסרבו. הכמרים צייתו להוראת דונאטו, למעט הכמרים הישועים, אשר גורשו מהעיר. המסדר הישועי לא שב אל העיר עד שנת 1655.

ציור מהמאה ה-19 המתאר את גלילאו גלילי מציג את הטלסקופ שלו ללאונרדו דונאטו בשנת 1609.
ממלכת צרפת ניסתה לתווך בין ונציה לבין מדינת האפיפיור וב-21 באפריל 1607 הוסגה הסכמה לפיה הכמרים שנשפטו יועברו לחזקת צרפת, ובתמורה האפיפיור יסיר את הנידוי.

דונאטו לא היה דוג'ה פופולרי, ולכן נמנע מלהשתתף בעצרות ציבוריות ובאירועים ציבוריים. דונאטו נפטר ב-16 ביולי 1612.

קישורים חיצוניים
----------------

ויקישיתוף מדיה וקבצים בנושא **לאונרדו דונאטו** בוויקישיתוף

|  |  |  |
| --- | --- | --- |
| **הקודם**:**מארינו גרימאני** | **דוכסי ונציה** 1595–1605 | **הבא**:**מרקאנטוניו ממו** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007449215705171
* BNE: XX5029220
* BnF: cb14613072j (data)
* GND: 12452821X
* ICCU: BVEV074507
* ISNI: 0000 0001 0776 5733
* LCCN: nr93003323
* NLP: a0000003669643
* SNAC: w6dg4brw
* SUDOC: 098034944
* VcBA: 495/76648
* VIAF: 88943684
* WorldCat: lccn-nr93003323

 |
**פוליוט** (ברוסית: **Полёт**, "טיסה") הינו מפעל ליצור מוצרים בתחום תעשיית החלל שממוקם בעיר אומסק. המפעל הוקם בשנת 1941 ופעל עד לשנת 2007 כחברה עצמאית. בשנת 2007 הוא שולב במרכז חרוניצ'ב למחקר מדעי וייצור בתחום החלל כחברת בת.

היסטוריה
--------

המפעל הוקמה ביולי 1941 על בסיס מפעלים לייצור מטוסים שהועברו מאזור מוסקבה. בשנים 1941–1943 במחלקת תכנון ליד המפעל עבד אנדריי טופולב. המפעל פעל בשם "מפעל לייצור מטוסים מס' 166". בתקופת מלחמת העולם השנייה במפעל נבנו 3,500 מטוסים מדגם "יאק-9" ו-80 מטוסים מדגם "טופולב Tu-2".

בשנות ה-50 של המאה ה-20 החל ייצור מטוס "איליושין Il-28" (נבנו 758 יחידות) ו-טופולב Tu-104 (נבנו 61 מטוסים). החל משנות ה-60 של המאה ה-20 המפעל התרכז בייצור טילים בליסטים. על תרומת המפעל לניצחון על גרמניה הנאצית בשנת 1945 לפמעל הוענק עיטור הדגל האדום של העמל.

בתחילת שנות ה-70 של המאה ה-20 המפעל שיתף פעולה עם משרד תכנון אנטונוב שבאוקראינה והתחיל לייצר מספר דגמי מטוסים מתכנונו.

עם התפתחות תעשיית החלל מפעל התשלב בתחום החדש. החל משנת 1971 במפעל רוכז ייצור משגרים מדגם קוסמוס 3M.

בשנת 2007 הוחלט לאחד את המפעל עם מרכז חרוניצ'ב למחקר מדעי וייצור בתחום החלל כחברת בת. בשנת 2009 החל חידוש משמעותי של מתקני המפעל.

במפעל נבנו לוויינים רבים של מערכת "גלונאס" וסדרת לוויינים "נדז'דה". המפעל היה מעורב בייצור לוויינים ראשונים של חברת Orbcomm. לאחר בעיות טכניות בלוויינים שנבנו המשך החוזה הועבר ליצרן אחר.

לאחר סיום פיתוח משגר "אנגרה" הוחלט לרכז את ייצור המשגר במפעל. ייצור סדרתי מתוכנן להתחיל בשנת 2024.

קישורים חיצוניים
----------------

* אתר האינטרנט הרשמי של פוליוט

הערות שוליים
------------

1. ↑
**הפיגוע בתחנה המרכזית הישנה של תל אביב בשנת 2002** היה פיגוע טרור שהתרחש ב-25 בינואר 2002, בו מחבל מתאבד פלסטיני פוצץ את עצמו בתל אביב שבישראל, וגרם לפציעתם של 24 אזרחים.

לאחר הפיגוע הארגון האיסלאמיסטי הפלסטיני הג'יהאד האיסלאמי נטל אחריות לפיגוע.

רקע
---

בשבוע שלפני הפיגוע הפיגוע כוחות צה"ל התנקשו בארבעה מבכירי הזרוע הצבאית חמאס גדודי עז א-דין אל-קסאם במהלך פשיטה על המחבוא שלהם בשכם.

ב-24 בינואר 2002 בפעולה, בה היה מעורב מסוק ישראלי, חוסל ברצועת עזה מנהיג גדודי עז א-דין אל-קסאם באכר חמדאן, אשר לטענת גורם ביטחוני ישראלי היה אחראי ל"עשרות פיגועי טרור שבוצעו נגד אזרחים וחיילים ישראלים ב-24 בינואר 2002 ברצועת עזה".

הפיגוע
------

בשעה 11:15 ב-25 בינואר 2002 פוצץ עצמו מחבל מתאבד פלסטיני אשר נשא על גופו מטען חבוי שהיה מלא ברסיסים במדרחוב הומה אדם בסמוך לתחנה המרכזית הישנה של תל אביב.

לפחות 24 בני אדם נפצעו בפיגוע. שלושה מהם נפצעו באורח אנוש, ארבעה נפצעו באורח בינוני והיתר נפצעו באורח קל.

המפגעים
-------

ארגון הג'יהאד האיסלאמי נטל אחריות לביצוע הפיגוע בהצהרה שהארגון מסר לתחנת הטלוויזיה הלבנונית אל-מנאר. בהצהרה זו הארגון ציין שהמחבל המתאבד היה ספוואט עבדורחמן ח'ליל בן ה-17, תושב הכפר בית וזן.

מיד לאחר הפיגוע מצאו כוחות משטרת ישראל במקום הפיגוע רובה סער מסוג AK-47 נטוש והצליחו לתפוס את מחבל נוסף, אשר לפי החשד הייתה אמור להשתמש ברובה הסער על מנת להגדיל את מספר הנפגעים בפיגוע. על פי הדיווחים, המחבל השני, שהיה משכם, נשא עימו קוראן בו היה כתוב התאריך של הפיגוע ומקום הפיגוע.

אחרית דבר
---------

בתגובה לפיגוע במהלך שעות הלילה תקף מטוס F-16 ישראלי את מטה כוחות הביטחון הפלסטיני ברצועת עזה. בנוסף, מטוס ה-F-16 ירה שני טילים לעבר בנייני הביטחון הלאומי הפלסטיני בעיר טולכרם. לפי גורמים פלסטינים שני פלסטינים נפצעו במתקפה בטולכרם.

במרץ 2002 הערבי-הישראלי נאצר פחמי, שהיה באותה העת תושב העיר טירה, נשפט בבית המשפט השלום בכפר סבא, על כך שאיפשר למבצעי הפיגוע בתחנה המרכזית הישנה של תל אביב ב-2002 להישאר בביתו עד שהגיעו לביתו אדם ברכב אשר הסיע אותם למקום הפיגוע, וכמו גם על כך שסיפק להם עצות כיצד הם יוכלו להימנע מלהיתפס. פחמי הודה באישומים ונידון לשלוש שנות מאסר ושנה על תנאי.

ראו גם
------

* פיגועי טרור נגד ישראלים בישראל ובשטחים ב-2002

הערות שוליים
------------

1. ↑  "Pittsburgh Post-Gazette - Google News Archive Search". נבדק ב-16 בדצמבר 2014. `{{cite web}}`:  (עזרה)
2. ↑  המדרחוב המקולל: 6 פיגועים ב-4 שנים, באתר ynet, 17 באפריל 2006
3. ↑  "Israel Strikes After Bomb". *Sky News*. נבדק ב-16 בדצמבר 2014. `{{cite web}}`:  (עזרה)
4. ↑  איתי רפופורט ורענן בן צור, עונשי מאסר לערבים ישראלים המעורבים בטרור, באתר ynet, 12 במרץ 2003

| פיגועי טרור נגד ישראלים בעשור הראשון של המאה ה-21 |
| --- |
| פיגועים נגד ישראלים שבוצעו בישראל ובשטחים | < • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • > |
| פיגועים נגד ישראלים שבוצעו בחו"ל | הפיגוע בדלפק אל על בנמל התעופה של לוס אנג'לס (4 ביולי 2002) • הפיגועים במומבסה (28 בנובמבר 2002) • הפיגוע בשגרירות ישראל בטשקנט (30 ביולי 2004) • מתקפת הטרור בסיני (7 באוקטובר 2004) • הפיגוע בשגרירות ישראל במאוריטניה (1 בפברואר 2008) |
| 

---

1948–1999 • 2000–2009 • 2010–2019 • 2020–2029 |
**המכון ליהדות זמננו על שם אברהם הרמן** הוא מרכז למחקר והוראה בין תחומי שנוסד באוניברסיטה העברית בירושלים בשנת 1959 על ידי פרופ' משה דייוויס, שעמד בראשו עד לשנת 1973.

מחקר והוראה
-----------

המכון הוא חלק מהפקולטה למדעי הרוח, בצד המכון למדעי היהדות אשר כולל את החוג להיסטוריה של עם ישראל, ובו תלמידים לתואר מוסמך ודוקטורט.

המכון הוא מסגרת של מחקר בין-תחומי העוסק ביהדות המאה ה-20. בסגל החוקרים ניתן למצוא היסטוריונים, אנשי מדעי החברה, חוקרי ספרות, תרבות וחינוך.

המכון נקרא על שמו של אברהם הרמן שהיה שגריר ישראל בארצות הברית, נשיא האוניברסיטה העברית בין השנים 1968-1983 ונגיד האוניברסיטה עד לפטירתו בשנת 1992.

במכון פועלים המרכז לתיעוד בנושאי סטטיסטיקה ודמוגרפיה של יהודים ומרכז לתיעוד בעל-פה. המכון מנהל בשיתוף הארכיון הציוני המרכזי של ההסתדרות הציונית העולמית את ארכיון הסרטים היהודיים ע"ש סטיבן שפילברג. כמו כן פועלים בו מרכזי מחקר לתולדות הציונות, היישוב ומדינת ישראל על שם ברנרד צ'ריק, ומרכז לחקר האנטישמיות, על שם וידאל ששון.

במהלך השנה האקדמית מקיים המכון אירועים הכוללים הרצאות, סמינרים, סדנאות וכנסים בינלאומיים. המכון מוציא לאור, אחת לשנה, את כתב העת Studies in Contemporary Jewry בהוצאת אוניברסיטת אוקספורד, אשר עוסק בעולם היהודי בעת החדשה.

בראשית המאה ה-21 אוחדו תוכניות הלימודים של המכון עם החוג להיסטוריה של עם ישראל, באוניברסיטה העברית.

בניינים
-------

עד מלחמת ששת הימים שכן המכון בקריית האוניברסיטה בגבעת רם. הבניין שבו שכן שם נקרא על שם יוסף שפרינצק. אבן הפינה הונחה בשנת 1960, במלאת שנה לפטירתו של שפרינצק שהיה היו"ר הראשון של הכנסת. בנייתו נעשתה בשיתוף של הסוכנות היהודית, הממשלה והאוניברסיטה, ועלותו עמדה על חצי מיליון לירות. הבנייה הסתיימה בשנת 1962. מאז ששבה הפקולטה למדעי הרוח לקמפוס הר הצופים שוכן המכון שם בשני בניינים, ישן וחדש.

קישורים חיצוניים
----------------

* 

* אתר האינטרנט הרשמי של המכון ליהדות זמננו
* ביום ד' - חנוכת בניין המכון ליהדות זמננו, דבר, 22 בינואר 1962
* אבן-פינה באוניברסיטה למכון ליהדות זמננו ע"ש י. שפרינצק, דבר, 18 בפברואר 1960
* א. ה. אלחנני, עם חנוכת בנין המכון ליהדות זמננו ע"ש יוסף שפרינצק, דבר, 24 בינואר 1962
* קתדרה לתולדות הציונות נפתחה במכון ליהדות זמננו, דבר, 26 בדצמבר 1967
* האוניברסיטה העברית בירושלים, בית הספר לחינוך ע"ש שלמה (סימור) פוקס. המרכז לחינוך יהודי ע"ש מלטון, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007257161105171
* LCCN: n78058001
* VIAF: 148375418
* WorldCat: viaf-148375418

 |
**ריצ'רד אנטוניו קאראפאס מונטנגרו** (בספרדית: **Richard Antonio Carapaz Montenegro**; נולד ב-29 במאי 1993) הוא רוכב אופני כביש אקוודורי בקבוצת אינאוס גרנדיירס. מנצח הג'ירו ד'איטליה 2019 והאקוודורי הראשון לנצח גרנד טור. סיים שני בוואלטה אספניה 2020 ושלישי בטור דה פראנס 2021. קאראפאס הוא האלוף האולימפי מאולימפיאדת טוקיו (2020) במרוץ הכביש.

קריירה
------

את תחילת 2016 פתח קאראפאס עם קבוצת הפיתוח הקולומביאנית סטרונגמן קאמפניולו וויליר, הוא לא רשם הישגים בולטים שם ונרשם כסטאז'ר בקבוצת מוביסטאר הספרדית.

קאראפאס הרשים וקיבל חוזה קבוע בקבוצה, הוא סיים במקום ה2 במירוץ הג'י.פי אינדוסטריה-ארטיאנאטו וב-טור דה רומאנדי סיים במקום ה-4 בדירוג הצעירים ובמקום ה-38 הכללי, בוואלטה מדריד סיים במקום ה-6 הכללי, ובוואלטה קאסטיליה לאון סיים במקום ה-3 הכללי.
קאראפאס זכה להשתתפות במירוץ וורלד טור ה(דופינה ליברה), אך לא בלט. ברוט דו סוד סיים 2 כללי וראשון בדירוג הצעירים. באוגוסט הוא השתתף לראשונה במירוץ גראנד טור, כשנבחר לסגל של הוואלטה אספנייה, אך לא רשם הישגים בולטים.

ב-2018, זכה במירוץ הוואלטה אסטוריאס. ובמירוץ ה-פריז - ניס הגיע במקום ה-11. הוא נבחר שנית לגראנד טור, הפעם לג'ירו ד'איטליה, ואף ניצח את השלב ה-7 וזכה ללבוש את החולצה הלבנה של הרוכב הצעיר המצטיין, אבל בסופו של דבר איבד אותה למיגל אנחל לופס. קאראפאס סיים 4 כללי ו2 בדירוג הצעירים. הוא השתתף שנית בוואלטה אספנייה, אך שימש כפועל של נאירו קינטנה ואלחנדרו ולוורדה, ולא בלט במיוחד.

ב-2019 הוא סיים 6 בוואלטה סאן חואן בארגנטינה, וניצח שוב את הוואלטה אסטוריאס, אבל הישג שיאו בקריירה עד כה הגיע בחודש מאי, כאשר ניצח 2 קטעים בג'ירו ד'איטליה ואת המירוץ כולו. הוא נפצע רגע לפני תחילת הוואלטה אספנייה, ובעקבות כך החמיץ את המרוץ.
בסוף העונה, הוא חתם ב-קבוצת אינאוס הבריטית ורוכב בשורותיה מעונת 2020.

קישורים חיצוניים
----------------

ויקישיתוף מדיה וקבצים בנושא **ריצ'רד קאראפאס** בוויקישיתוף
* 

* אתר האינטרנט הרשמי של ריצ'רד קאראפאס (בספרדית)
* ריצ'רד קאראפאס, ברשת החברתית פייסבוק

* ריצ'רד קאראפאס, ברשת החברתית אקס (טוויטר)

* ריצ'רד קאראפאס, ברשת החברתית אינסטגרם

* ריצ'רד קאראפאס, באתר olympedia.org

* ריצ'רד קאראפאס, באתר Cycling Archives

הערות שוליים
------------

1. ↑  Tour de Romandie 2017 | Results, www.procyclingstats.com
2. ↑  Vuelta Ciclista Comunidad de Madrid 2017 | Results, www.procyclingstats.com
3. ↑  Vuelta a Castilla y Leon 2017 | Results, www.procyclingstats.com
4. ↑  Route du Sud - la Depeche du Midi 2017 | Results, www.procyclingstats.com
5. ↑  Paris - Nice 2018 | Results, www.procyclingstats.com
6. ↑  Giro d'Italia 2018 | Results, www.procyclingstats.com
7. ↑  Giro d'Italia 2019 | Results, www.procyclingstats.com
פיאדה או פיאדינה עם נקניק ברזאולה. הפיאדינות הן לא רק מאכלים סן מרינזים אלא שכיחים גם בחבל הארץ המקיף את סן מרינו, אמיליה-רומאניה.
מכיוון שסן מרינו מוקפת על ידי איטליה, **המטבח הסן מרינזי** דומה מאוד למטבח האיטלקי, ובמיוחד למטבחים של חבלי הארץ הסמוכים אמיליה-רומאניה ומארקה. המוצרים החקלאיים העיקריים של סן מרינו הם גבינה, יין ובעלי חיים, וייצור גבינה היא פעילות כלכלית ראשונית בסן מרינו. סן מרינו השתתפה בתערוכה העולמית של פריז (1889), יריד עולמי שהתקיים בפריז, צרפת, עם שלושה מיצגים של שמנים וגבינה.

מאכלים
------

כמה מהמנות המלוחות המקומיות הן שעועית עם עור חזיר (Fagioli con le cotiche), מרק שעועית חג המולד ובייקון; פסטה וגרגירי חומוס (Pasta e ceci), מרק חומוס ואטריות עם שום ורוזמרין; נידי די רונדינה (מנת פסטה אפויה עם חזיר מעושן, בקר, גבינה ורוטב עגבניות); וארנב צלוי עם שומר. ארבאצונה הוא מאכל על בסיס תרד המכיל גבינה ובצל. ישנה מנה אשר ניתן למצאו בעיקר בחבל בורגו מג'ורה הנקראת פיאדה, המורכבת מלחם שטוח עם מילויים שונים ודומה במקצת לפיאדינה מאמיליה-רומאניה.

קינוחים ומתוקים
---------------

בוסטרנגו
כמה מהמתוקים בסן מרינו הם עוגה המכונה טורטה טרה מונטי ("עוגת שלושת ההרים / מגדלים"), המבוססת על שלוש מצודות סן מרינו ודומה לעוגת ופל שכבתית מכוסה בשוקולד; טורטה טיטאנו, קינוח שכבתי עשוי ביסקוויט, אגוזי לוז, שוקולד, שמנת וקפה, גם הוא בהשראת ההר המרכזי של סן מרינו, הר טיטאנו; בוסטרנגו, עוגת חג המולד המסורתית עשויה מדבש, אגוזים ופירות יבשים; ורטה, קינוח העשוי מאגוזי לוז, פרוסות פרלין ושוקולד; קצ'אטלו (Cacciatello), קינוח עם חלב, סוכר וביצים, דומה לקרם קרמל; וצופה די צ'ילייג'ה (Zuppa di ciliegie), דובדבנים מבושלים ביין אדום ממותק המוגשים על לחם לבן.

משקאות אלכוהוליים
-----------------

### יין

האזור מייצר גם מספר יינות סן מרינזיים כגון ברונייטו (Brugneto) וטסאנו (Tessano) - יינות אדומים מיושנים בחבית, וביאנקאלה (Biancale) ורונקאלה (Roncale) - יינות לבנים דוממים. היין בסן מרינו מוסדר על ידי איגוד יין סן מרינו, אשר הוא גם יצרן יין רחב היקף.

### ספיריטים

הליקרים הסן מרינזיים כוללים את המיסטרה (Mistrà), בטעם אניס; הליקר טילוס (Tilus), בטעם כמהין; והליקר הצמחי דוקה די גואלדו (Duca di Gualdo).

לקריאה נוספת
------------

* "San Marino to Export Meat and Cheese to Russia". *The Moscow Times*. נבדק ב-26 באוקטובר 2017. `{{cite web}}`:  (עזרה)

קישורים חיצוניים
----------------

* סן מרינו אוכל ושתייה. מדריך טיולים עולמי.

הערות שוליים
------------

1. ↑  *Reports of the United States Commissioners to the Universal Exposition of 1889 at Paris*. Vol. IV. U.S. Secretary of State / Government Printing Office. נבדק ב-2017-10-26.
2. ↑  "San Marino". *Culture of San Marino*. 16 בנובמבר 2007. נבדק ב-26 באוקטובר 2017. `{{cite web}}`:  (עזרה)
3. ↑  Warmbein, Christiane. "A Taste of Europe". *Europe & Me*. אורכב מ-המקור ב-26 באוקטובר 2017. נבדק ב-26 באוקטובר 2017. `{{cite web}}`:  (עזרה)
4. ↑  "Gastronomy, Visit San Marino". אורכב מ-המקור ב-18 בדצמבר 2007. נבדק ב-26 באוקטובר 2017. `{{cite web}}`:  (עזרה)
5. ↑  Team, Delicious Italy. "Rome Food Sayings". אורכב מ-המקור ב-25 במאי 2012. נבדק ב-26 באוקטובר 2017. `{{cite web}}`:  (עזרה)
פירוש נוסף ערך זה עוסק בהר במדינת אלסקה שבארצות הברית. אם התכוונתם למשמעות אחרת, ראו הר מרטין.

 מפה המציגה את הרי געש של חצי האי אלסקה. הר מרטין מצוי בפינה הימנית העליונה של המפה.
**הר מרטין** (באנגלית: **Mount Martin**) הוא הר געש שכבתי רדום, הממוקם ברכס האלאוטי בחצי האי אלסקה, במדינת אלסקה שבארצות הברית.

ההר ממוקם בשטח הפארק הלאומי קטמיי.

גובהו של ההר 1,863 מטרים מעל פני הים.

ההר מתנשא לגובה של 420 מטרים מעל הרכס שסביבו.

בראש ההר מכתש געשי (קלדרה), שקוטרו 300 מטרים. המכתש אינו מלא בקרח, בשל חום גיאותרמי, ומצוי בו אגם מכתש חומצי.

בדופנו הדרום-מזרחי של המכתש מצויה פרצה.

היסטוריה
--------

### מקור השם

ההר נקרא על שמו של ג'ורג' סי. מרטין (George C. Martin), שהיה הראשון לחקור את "עמק עשרת אלפי תימרות העשן" (Valley of Ten Thousand Smokes), לאחר התפרצות הר הגעש נוברפטה שאירעה בשנת 1912.

### פעילות געשית

בין השנים 1911–1913 נצפו מעל ההר ענני עשן או אדים.

בשנת 1995 נצפו תמרות עשן מעל ההר.

בינואר 2006 אירעו מספר רעידות אדמה בסמוך להר, וענן עשן התנשא לגובה של קילומטר מעל ההר.

לקריאה נוספת
------------

• edited by Karen D. Kelley, L. P. Gough, **Geologic Studies in Alaska by the U.S. Geological Survey, 1998, Issue 1615**, P 37
• T. Lopez, F. Tassi, A. Aiuppa, B. Galle, A.L. Rizzo, J. Fiebig, F. Capecchiacci, G. Giudice, S. Caliro, G. Tamburello, **Geochemical constraints on volatile sources and subsurface conditions at Mount Martin, Mount Mageik, and Trident Volcanoes, Katmai Volcanic Cluster, Alaska**, Journal of Volcanology and Geothermal Research, Volume 347, 2017, Pages 64-81, ISSN 0377-0273,

קישורים חיצוניים
----------------

* הר מרטין באתר מכון הסמית'סוניאן
* הר מרטין באתר peakbagger
* הר מרטין באתר volcanodiscovery - פירוט פעילות טקטונית בשנים האחרונות
* הרי הגעש בפארק הלאומי קטמיי באתר שירות הפארקים הלאומיים של ארצות הברית
* תרשים הנוף הנשקף מהר מרטין באתר peakvisor
	+ מפה טופוגרפית תלת־ממדית של הר מרטין
* מיקום הר מרטין בשטח הפארק הלאומי קטמיי
* תחזית מזג אוויר עדכנית ארוכת טווח עבור הר מרטין (לפי גבהים)

הערות שוליים
------------

1. ↑  פעילות הרי געש
2. 1 2 3 4 5 6 7 8  מידע גאוגרפי והיסטורי
3. ↑  לפי מקור אחר גובהו של ההר 1,859 מטרים מעל פני הים
4. ↑  לפי מקור אחר ההר מתנשא לגובה של 240 מטרים מעל סביבתו
5. ↑  פעילות געשית באזור
6. ↑  פעילות געשית בשנת 1995
7. ↑  הר מרטין באתר מכון סמית'סוניאן
8. ↑  מידע על הר מרטין
**כריסטופר (כריס) טוד דונהיו** (באנגלית: **Christopher Todd Donahue**) הוא קצין בדרגת לוטננט גנרל בצבא ארצות הברית המכהן כמפקד הקורפוס המוטס ה-18.

ביוגרפיה
--------

דונהיו סיים לימודי באקדמיה הצבאית של ארצות הברית ב-1992. הוא שירת כמפקד מחלקה בדיוויזיה השנייה בדרום קוריאה ולאחר מכן הצטרף לרגימנט הריינג'רס ה-75 בו שימש סגן מפקד פלוגה בגדוד השלישי. שימש מפקד פלוגה בגדוד החמישי של רגימנט החי"ר ה-87 בפנמה ולאחר מכן שימש מפקד פלוגה ומפקד פלוגת מפקדה בגדוד השני של הריינג'רס. בתפקידו הבא שימש עוזרו של סגן יושב ראש המטות המשולבים ריצ'רד מאיירס, כולל במהלך פיגועי 11 בספטמבר במהלכם שימש מאיירס יושב ראש המטות המשולבים בפועל. הוא המשיך לשמש כעוזרו של מאיירס לאחר כניסתו לתפקיד ראש המטות המשולבים באוקטובר 2001.

ב-2002 הצטרף לכוח דלתא ושימש ביחידה במגוון תפקידים בהם קצין מבצעים, מפקד פלגה, מפקד פלגת מיונים ואימונים, מפקד פלוגה, סגן מפקד ומפקד כוח דלתא. הוא הוביל כוח של היחידה במהלך מלחמת אפגניסטן. הוא פעל גם במבצעים בעיראק, סוריה, מזרח אירופה וצפון אפריקה.

שירת כקצין אג"ם של פיקוד המבצעים המיוחדים המשולבים, באוגוסט 2016 מונה לסגן מפקד הדיוויזיה הרביעית. באוגוסט 2017 מונה למפקד בית הספר לחי"ר של הצבא בפורט בנינג. כמו כן שירת כסגן לענייני לוחמה בטרור ומבצעים מיוחדים באגף המבצעים של המטות המשולבים. ב-2019 מונה למפקד הכוח המשולב של ארצות הברית ונאט"ו בתחום המבצעים המיוחדים באפגניסטן וביולי 2020 מונה למפקד הדיוויזיה המוטסת ה-82. הוא החייל האמריקאי האחרון שעזב את אדמת אפגניסטן במהלך הנסיגה האמריקאית מהמדינה באוגוסט 2021.

במרץ 2022 מונה למפקד הקורפוס המוטס ה-18.

דונהיו בעל תואר שני ממכללת המלחמה של הצי וסיים תוכנית עמיתים של הצבא באוניברסיטת הרווארד.

קישורים חיצוניים
----------------

ויקישיתוף מדיה וקבצים בנושא **כריסטופר דונהיו** בוויקישיתוף
* ביוגרפיה, אתר צבא ארצות הברית

הערות שוליים
------------

1. ↑  He was the last U.S. soldier to leave Afghanistan after 20 years of occupation, יו.אס. איי טודיי, 30 באוגוסט 2021
**שימי אטיאס** (נולד ב-17 באוגוסט 1977) הוא אמן חושים ובידור ומנטליסט ישראלי.

ביוגרפיה
--------

שימי אטיאס נולד וגדל בקריית אתא, ובגיל 25 עבר להתגורר בתל אביב. הוא נשוי ואב לשני בנים.

טלוויזיה
--------

אטיאס התארח בפינות קבועות בתוכנית הבוקר של קשת, תוכנית הבוקר של רשת, "פותחים שבוע" עם יענקלה ואירית בערוץ 1, "שורדות בבית" בערוץ 10, "שישי על הגג" רשת ערוץ 2.

ב-2002 הופיע בתפקיד אורח בסדרה "שמש".

החשיפה הטלוויזיונית הראשונה שלו בפריים טיים הייתה בשנת 2006 בתוכנית הריאליטי "אורי גלר מחפש את היורש", ששודרה בערוץ 2. קטע שביצע, שבמהלכו עצר את הדופק, גרר אחריו דיון בכנסת והצליח לעורר סערה ציבורית לאחר שמספר ילדים ניסו לחקות אותו ונפגעו.

שנה לאחר מכן, בשנת 2008, שיתף פעולה עם אמן החושים נמרוד הראל בתוכנית "המופע הבלתי נתפס" בערוץ 10, ואף היה שותף לכתיבת התוכנית.

בשנת 2012 השתתף בתוכנית "מי יפיל את המאסטר" ברשת, ערוץ 2, על פי הפורמט הבריטי fool us של צמד הקוסמים המפורסמים פן וטלר. אטיאס שימש כמנטור של המתמודדים המתחרים ושל הידוענים שהופיעו בתוכנית.

בדצמבר 2013 השתתף בתוכנית הדוקו-ריאליטי "גולסטאר 2" בהוט, ונבחר לשחקן העונה, ועל כך הוענק לו גביע בסוף העונה.

ב-2014 הופיע בתפקיד עצמו בסדרת הילדים "הקלמרים".

ב-2017 ערך מופע טלפתיה ייחודי[דרושה הבהרה] בהיכל הקרח בחולון.

מיוני 2018 כיכב בתוכנית "הזוי" בערוץ זום לילדים. הוא ביצע בה קסמי רחוב לילדים.

באוגוסט 2019 הופיע במופע "על חושי" בספארי רמת גן.

אפליקציות
---------

בשנת 2008 הוציא שימי אטיאס עם חברת תפוז סדרת קטעים של קריאת מחשבות בעזרת הטלפון לקהל הרחב בשם "הטלפון הטלפתי".

בשנת 2009 הוציא אפליקציית מובייל "Imindbender" לאייפון.

הוא עורך באופן קבוע מופעי סטנד-אפ על-חושי ברחבי ישראל.

קישורים חיצוניים
----------------

* אתר האינטרנט הרשמי של שימי אטיאס
* שימי אטיאס, במיזם "אישים" לתיעוד היצירה הישראלית
* רז ישראלי, "לא האמינו שיצא ממני משהו": שימי אטיאס רואה לכם בעיניים, באתר nrg‏, 3 בדצמבר 2012
* שימי אטיאס, לא כוחות, באתר ynet, 21 בפברואר 2014
* אתר למנויים בלבד  רז שכניק, "הרופא אמר שזה גידול. אחרי הפגישה הופעתי וכל הזמן חשבתי רק על זה שאני הולך למות", באתר "ידיעות אחרונות", 19 ביוני 2018
* דף הבית של התוכנית "בלתי נתפס", וואלה! וידאו

הערות שוליים
------------

1. ↑  אחיה ראב"ד, עצר נשימה "כמו אצל אורי גלר" - ואיבד הכרה, באתר ynet, 26 בנובמבר 2006
**יוליוס פרליס** (בגרמנית: **Julius Perlis**;‏ 19 בינואר 1880, ביאליסטוק – 11 בספטמבר 1913, אנסטל) היה שחמטאי יהודי-פולני-אוסטרי.

ביוגרפיה
--------

בתחילת דרכו השחמטאית שיחק פרליס בווינה, שם ניצח בתחרות בשנת 1901. בשנת 1903 הגיע למקום השני, אחרי מיכאל צ'יגורין ובשנת 1904 ניצח בתחרות וינה. באותה שנה הגיע למקום השלישי בתחרות אחרת בווינה (תחרות גמביט, המנצח: קרל שלכטר). בשנת 1905 חלק מקום 4-6 בתחרות אמנים בברמן (דרג ב'). בשנת 1906 הגיע למקום התשיעי בתחרות אוסטנדה (ניצח: קרל שלכטר) והגיע למקום השלישי בתחרות וינה. בשנת 1907 חלק מקום 7-8 בתחרות וינה (ניצח: ז'ק מיזס) ובאותה שנה הביע למקום ה-16 באוסטנדה. 

בשנת 1908 חלק מקום 7-8 בתחרות וינה. בשנת 1909 הגיע למקום השביעי בתחרות סנקט פטרסבורג (ניצחו: עמנואל לסקר ועקיבא רובינשטיין). באותה שנה הגיע למקום השלישי בתחרות וינה (ניצח: ריכרד רטי ). בתחרות וינה של סוף השנה הגיע למקום השלישי. בשנת 1911 הגיע למקום ה-13 בתחרות קרלסבד (ניצח: ריצ'רד טייכמן ). בשנת 1912 הגיע למקום החמישי בתחרות סן סבסטיאן (ניצח: עקיבא רובינשטיין) וחלק מקום 3-4 בתחרות וינה (ניצח: קרל שלכטר). בשנת 1913 הגיע למקום החמישי בתחרות וינה (ניצח: רודולף שפילמן). 

הקריירה שלו נגדעה עקב תאונת טיפוס הרים באלפים, בשנת 1913.

משחקי שחמט מפורסמים
-------------------

* גזה מרוצ'י - יוליוס פרליס וינה 1904
* רודולף שפילמן - יוליוס פרליס ברמן 1905
* יוליוס פרליס - פרנק גיימס, וינה 1908
* יוליוס פרליס - אז'ן זנוסקו-בורובסקי, סנקט פטרסבורג 1909

קישורים חיצוניים
----------------

* יוליוס פרליס, באתר צ'סגיימס (באנגלית)
* מידע כללי

|  |  |
| --- | --- |
| בקרת זהויות עריכת הנתון בוויקינתונים | 
* GND: 1025802489
* VIAF: 316739446
* WorldCat (עם VIAF): 316739446

 |
**כאב פסיכוגני** הוא כאב ללא סיבה גופנית ברורה. לעיתים באה בעקבות פציעה או מחלה, אבל אין הלימה בין עוצמת הכאב למחלה, דבר המרמז על כך שייתכן שהכאב נובע מבעיה נפשית כלשהי. מדובר בכאב אמיתי והאדם לא ממציא אותו. כאשר הכאב הוא כרוני הוא גורם לאיבוד ימי עבודה ולנכות. החולים מתרכזים בכאב ושוללים מצוקה נפשית. לעיתים יופיע יחד עם דיכאון וחרדה. קשה לאבחן.

שכיחות
------

יכול להופיע בכל גיל. שכיח יותר בקרב נשים. הערכה ש-10% מכלל הפונים לרופאים סובלים מכאב פסיכוגני.

סיבות
-----

נסיבות חיים קשות ולוחצות, מנגנוני הגנה של התקה והדחקה, הזדהות עם קרובי משפחה חולים, למידה, רווח משני, יכול להיות פגיעה נוירוגנית בעקבות מחלה או פציעה שגורמת להתפתחות רגישות מוגברת של נוירונים, שינויים במוח, מערכת העצבים ההיקפית, מחסור באנדורפינים, עוררות פתופיזיולוגית.

ביטויים גופניים
---------------

כאבים, עקב הכאבים מתלוננים על עייפות, דכדוך, הפרעות שינה ועוד. לעיתים בשל כאבם, הם נוטים לשימוש יתר באלכוהול וסמים.

אבחנה מבדלת
-----------

לעיתים חושדים בהתחזות בשביל רווח משני. בניגוד לתסמונת מינכהאוזן, מתחזים יסרבו לעבור בדיקות וטיפולים כואבים. לעיתים הכאב חולף עם סיום תביעת ביטוח לאומי וקבלת אחוזי נכות. כאשר החולה אינו מגיב לטיפול נוגד כאבים והן אינן משפיעות עליו, יש לחשוד בכאב פסיכוגני. יש להבדיל גם בין כאב פסיכוגני להיפוכונדריה ולהפרעה קונברסיבית (היסטריה).

טיפול
-----

תרופות אנלגטיות בדרך כלל ללא השפעה. תרופות אנטי-דיכאוניות כמו Clomipramine או Fluoxetine עוזרות. חשוב לשכנע את המטופל שסיבות פסיכולוגיות קשורות בכאב שלו.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
תיאור הלוויין
**UFO** (ידוע גם כ-"Ultra High Frequency Follow-On") הוא סדרת לווייני תקשורת שמופעלת על ידי חיל החלל של ארצות הברית. מטרת מערכת לוויינים זו היא לספק תקשורת מוצפנת ואמינה ליחידות, כלי שיט ומטוסים. המערכת החליפה את Fleet Satellite Communications System (FLTSATCOM) וכוללה 10 לוויינים פעילים. המערכת מנוהלת מבסיס החיל בקליפורניה.

הלוויינים היו מעבירים מידע ליחידות השונות לצרכים טקטיים. היא כוללת פי 2 ערוצי תקשורת בהספק של כ-10% גדול יותר לעומת מערכת FLTSATCOM. לרשת UFO יכולת להתקשר עם מערכת Milstar. הלוויינים נבנו על ידי יוז איירקראפט (הדור האחרון נבנה כאשר חברה נרכשה על ידי בואינג).

רוב לווייני המערכת שוגרו לחלל על ידי משגר מדגם אטלס 2. כל השיגורים בוצעו מנמל החלל קייפ קנוורל. השיגור של הלוויין הראשון נכשל. הלוויינים פעלו במסלול גאוסינכרוני. משקל הלוויין היה כ-2,844 ק"ג ועל הלוויין הותקן פאנל סולארי שסיפק 2,500 ו"ט. לווייני מהערכת מתוכננים לעבודה במשך 14 שנים. הלוויין הראשון שוגר בשנת 1993 והלוויין האחרון בשנת 2003.

לווייני הדור השלישי (מס' 8–10) כללו מס' משיבים מוגדל ומשלקם גדל ל-3,206 ק"ג.

המערכת כוללת לוויינים, טרמינלים לתקשורת ותחנות בקרה בקרקע.

המערכת הוחלפה הדרגה על ידי לווייני מסדרה MUOS שהוכרזה כמבצעית בשנת 2019.

לוויינים
--------

|  |  |  |
| --- | --- | --- |
| תאריך שיגור | לוויין | הערות |
| 25 במרץ 1993 | UFO-1 | השיגור נכשל |
| 3 בספטמבר 1993 | UFO-2 |  |
| 24 ביוני 1994 | UFO-3 |  |
| 25 בינואר 1995 | UFO-4 |  |
| 31 במאי 1995 | UFO-5 |  |
| 22 באוקטובר 1995 | UFO-6 |  |
| 25 ביולי 1996 | UFO-7 |  |
| 16 במרץ 1998 | UFO-8 |  |
| 20 באוקטובר 1998 | UFO-9 |  |
| 23 בנובמבר 1999 | UFO-10 |  |
| 18 בדצמבר 2003 | UFO-11 |  |

קישורים חיצוניים
----------------

* נתוני שיגורים, באתר Gunter's Space Page
* מידע על לווייני הסדרה
* מידע מאתר היצרן
**אביטל ליבוביץ'** (נולדה ב-18 באוקטובר 1971) היא מנכ"לית הוועד היהודי-האמריקאי בישראל וסגן אלוף במילואים, ששירתה ביחידת דובר צה"ל.

ביוגרפיה
--------

ליבוביץ' סיימה תואר ראשון בספרות אנגלית ומדעי המדינה באוניברסיטת בר-אילן בשנת 1992, ותואר שני ביחסים בין-לאומיים באוניברסיטת חיפה בשנת 1998, ובשנת 2002, היא קיבלה תעודה בדוברות, תקשורת ויחסי ציבור מהמחלקה לענייני חוץ באוניברסיטת בר-אילן.

ליבוביץ' שירתה במשך 22 שנה בצבא ההגנה לישראל, והגיעה לדרגת סגן אלוף. בצבא, שירתה במספר תפקידים הקשורים לתקשורת ויחסי ציבור, ותפקידה האחרון היה ראש ענף התקשורת האינטראקטיבית של חטיבת דובר צה"ל.

ליבוביץ' הייתה גם ראש ענף העיתונות הזרה, עבדה מעל שבע שנים בנושא עיתונות זרה, וביססה קשרים חזקים בין צה"ל לתקשורת הבינלאומית.[דרוש מקור]

לאחר שירותה הצבאי, החלה לעבוד כמנכ"לית הוועד היהודי-האמריקאי (AJC) בישראל.

בשנת 2021 הוכתרה על ידי נשיא אלבניה איליר מטה לאבירה במסדר סקנדרבג על פעילותה לחיזוק הקשרים בין ישראל-ארצות הברית-אלבניה וקירוב בין האלבנים לקהילות היהודיות.

קישורים חיצוניים
----------------

ויקישיתוף מדיה וקבצים בנושא **אביטל ליבוביץ** בוויקישיתוף
* צביקה קליין, ‏ראיון עם אביטל ליבוביץ, בעיתון מקור ראשון, 10 ביולי 2018

הערות שוליים
------------

1. 1 2  אביטל ליבוביץ, באתר forumdvorah
2. 1 2  Avital Leibovich, ex-IDF spokeswoman, named head of AJC Jerusalem office, Jewish Telegraphic Agency, ‏2014-04-01 (באנגלית)
3. ↑  AJC - הוועד היהודי האמריקאי, באתר בן חורין אלכסנדרוביץ'
4. ↑  איתמר אייכנר, הישראלית הראשונה במסדר הכבוד האלבני: סא"ל (מיל') אביטל ליבוביץ׳, באתר ynet, בתאריך 17 ביוני 2021
**מומו ינסאנה** (בצרפתית: **Momo Yansané**; נולד ב-29 ביולי 1997 בפריה שבגינאה) הוא כדורגלן גינאי המשחק בעמדת החלוץ בקבוצת רייקה מליגת העל הקרואטית.

קריירת מועדונים
---------------

### תחילת הקריירה

ינסאנה נולד בגינאה והחל את הקריירה המקצוענית שלו בהאפיה מליגת העל הגינאית. ב-7 ביולי 2017 חתם בפ.י.ס. רבאט מליגת העל המרוקאית.

### ההשאלה לאיסלץ' והמעבר הקבוע

ב-6 במרץ 2019 הושאל ינסאנה לאיסלץ' מליגת העל הבלארוסית עד לסוף שנת 2019. במשך תקופת ההשאלה הוא ערך 28 הופעות ליגה והבקיע 11 שערים.

ב-1 בינואר 2020, לאחר שהסתיימה תקופת ההשאלה, עבר ינסאנה לאיסלץ' באופן קבוע. הוא ערך 23 הופעות ליגה נוספות במדי המועדון, בהן הבקיע שמונה שערים.

### בלאק סטארס וההשאלה לניז'ני נובגורוד

ב-26 בספטמבר 2020 חתם ינסאנה בבלאק סטארס מליגת העל הגינאית.

ב-29 בינואר 2021 הושאל ינסאנה למשך חצי עונה לניז'ני נובגורוד מהליגה הרוסית השנייה. הוא ערך 16 הופעות ליגה במועדון, בהן הבקיע שישה שערים.

### שריף טירספול

ב-1 ביולי 2021 חתם ינסאנה בשריף טירספול מליגת העל המולדובית. ב-7 ביולי הוא ערך את הופעת הבכורה שלו במועדון, בניצחון 4-0 על טאוטה דורס במסגרת סיבוב ההעפלה הראשון של ליגת האלופות לעונת 2021/2022. ב-31 ביולי ערך את הופעת הבכורה שלו בליגה, בניצחון 3-1 על פלורשט במסגרת המחזור הרביעי. במשחק זה גם הבקיע את שער הבכורה שלו בליגה. ב-15 בספטמבר ערך ינסאנה את הופעת הבכורה שלו בליגת האלופות, בניצחון 2-0 על שחטאר דונצק במסגרת שלב הבתים לעונת 2021/2022. במשחק זה הבקיע את שער הבכורה שלו במפעל.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Момо Янсане – футболист «Нижнего Новгорода» באתר הרשמי של ניז'ני נובגורוד, 29 בינואר 2021 (ברוסית)
2. ↑  Добро пожаловать, Янсане באתר הרשמי של שריף טירספול, 1 ביולי 2021 (ברוסית)
**איסור ספייה** הוא איסור הלכתי על אדם לצוות או לגרום לאדם אחר, בדרך כלל קטן, לעשות פעולה שיש בה איסור.

מקור האיסור
-----------

נאמר בתורה "לֹא תֹאכְלוּם כִּי שֶׁקֶץ הֵם" (ספר ויקרא, פרק י"א, פסוק מ"ב) ודורשת הגמרא על כך: (תלמוד בבלי, מסכת יבמות, דף קי"ד) "לא תאכלום – לא תאכילום להזהיר גדולים על הקטנים" כוונת הגמרא לומר שמוזהר הגדול מן התורה **שלא יספה** בידיו לקטן דבר שהוא אסור, כלומר שלא יאכילנו במו ידיו. ונקטו הפוסקים שדין זה של *איסור ספייה* לא נאמר רק באיסורי אכילה אלא גם בשאר איסורי תורה.

גדרי האיסור
-----------

אסור לגדול לצוות לקטן לעשות מעשה איסור. יוצא, שאסור מן התורה לומר לקטן לעשות מלאכה בשבת. דין זה נאמר אף בקטן שאינו בנו של המצווה, ואפילו בקטן שלא הגיע לגיל חינוך (גיל שש) איסור זה נקרא בשם ספייה. וכן בשאר איסורי תורה אסור לומר לקטן לעשות פעולה שיש בה איסור.

אנשים המורים בטעות לילד קטן לעשות פעולת איסור בשבת כגון להדליק אור שכבה, או לאכול מאכל שכשרותו מפוקפקת בחשבם שאינו מחויב במצוות כי אינו בר מצווה, וממילא אין איסור בכך, עוברים איסור מהתורה.

בנוסף, אסור לומר לקטן לעשות בשבת מלאכה שאיסורה מדרבנן (כגון טלטול דבר מוקצה) כן פסק השולחן ערוך, (שולחן ערוך, אורח חיים, סימן שמ"ג, סעיף א').

גם הנותן דבר איסור לפיו של ילד קטן עובר איסור ספייה, וכן כאשר נותנו לידיו בלבד והקטן אכל את דבר האיסור בעצמו (עיין במגן אברהם על סימן שמ"ג ס"ק ג'). וכן הרומז לקטן לעבור איסור או שאומר לו שהדבר מותר גם זה בכלל איסור ספייה.

### מקרים שבהם ניתן להקל

שיטת הרשב"א שמותר לספות לקטן איסור דרבנן, ובלבד שיהיה זה להנאת ולצורך הקטן. לכן, מותר יהיה להורות לקטן לפתוח דלת מקרר בשבת אף אם תידלק נורה בכך (שאסור רק מדרבנן כיוון שאין זו מלאכת מחשבת), אם עושה זאת להוצאת דבר מאכל עבור עצמו. אך אם אין עושה זאת לצורך עצמו אף הרשב"א אוסר. ואמנם, כתב הביאור הלכה ששיטת השו"ע שלא לפסוק כהרשב"א כלל.

אם כבה האור בחדר מותר במקום הצורך להעמיד קטן שאינו בר הבנה על יד המתג אף באופן שידוע לנו שהוא עתיד לשחק עם המתג ולהדליק האור, והטעם שאין במעשה זה ספייה משום שהקטן עשה זו מיזמתו ולהנאתו ולא מחמת ציוויו או הוראתו של הגדול. (ואין בזה איסור שביתת בנו וגם לא איסור אמירה לקטן משום שעושה להנאתו ולא לצורך אחרים וכן אין בזה מצות חינוך ללמדו לפרוש מהאיסור, שהרי אינו בר הבנה).

ראו גם
------

* חינוך (הלכה)

קישורים חיצוניים
----------------

* ספיה לקטן, דפי הכנה ומקורות באתר עולמות.

הערות שוליים
------------

1. ↑  דין זה נלמד גם מאיסור אכילת דם ומאיסור טומאת כהנים
2. ↑  ושלא כדברי כהרשב"א, עיין בביאור הלכה, שם

**הבהרה:** המידע בוויקיפדיה נועד להעשרה בלבד ואין לראות בו פסיקה הלכתית.
פירוש נוסף ערך זה עוסק בטייס ואסטרונאוט ישראלי. אם התכוונתם לרב טורקי, ראו יצחק מאיו (רב).
יצחק מאיו, בתמונת דיוקן רשמית של נאס"א
**יצחק מאיו** (נולד ב-14 בספטמבר 1954) הוא סגן-אלוף במילואים בחיל האוויר הישראלי ונווט קרב. היה אסטרונאוט הגיבוי לאילן רמון.

מאיו, בן יחיד להוריו, גדל בכפר חיטים. ב-1974 סיים את קורס הטיס, שירת כנווט בטייסת העטלף. היה הנווט הראשון שיצא לקורס בקרי טיסה ושירת ביחידות הבקרה של חיל האוויר. ב-1979 השתחרר והחל בלימודי תואר ראשון בפיזיקה. במלחמת לבנון הראשונה השתתף בגיחות תקיפה בטייסת פנטום. סיים תואר שני בפיזיקה באוניברסיטת בן-גוריון. ב-1988 שב לחיל האוויר, עבר הסבה ל-F-16 ושירת כנווט במרכז ניסויי טיסה ובטייסת הקרב הראשונה. 

בשנת 1997 נבחר מאיו יחד עם אילן רמון לעבור הכשרה במרכז החלל על שם ג'ונסון שביוסטון, טקסס, על מנת לקבל הסמכה כמומחה מטען. מאיו נבחר מראש לשמש גיבוי לאילן רמון, שיועד להיות האסטרונאוט הישראלי הראשון. ביולי 1998 החל מאיו את אימוניו בנאס"א.

עם הדחיות הרבות בשיגור מעבורת החלל, ועקב סיבות אישיות הכרוכות בשהיה ארוכה של שנים בארצות הברית, החליט מאיו לשוב לישראל. עבד ברפאל בתחום השיווק, ושימש נשיא אגודת החלל הישראלית. 
בשירות המילואים עבר לשרת כנווט בטייסת העטלף, ובהמשך החליט לעבור הסבה ולסיים את שירות המילואים שלו במערך הכטב"מ (כלי-טייס בלתי מאוישים) של חיל האוויר הישראלי.

השתתפות במשימת מעבורת החלל STS-107
----------------------------------

מאיו השתתף בניסוי MEIDEX של אוניברסיטת תל אביב, ושהה במרכז הבקרה של נאס"א במרילנד, בעת משימת החלל של מעבורת החלל קולומביה.

קישורים חיצוניים
----------------

ויקישיתוף מדיה וקבצים בנושא **יצחק מאיו** בוויקישיתוף
* נשאר באטמוספירה, בטאון חיל האוויר, גיליון 143, פברואר 2002
* אנשיל פפר, "יצחק מאיו, האם בגלל ביטול הטיסות לחלל פספסת את הזדמנות חייך?", באתר הארץ, 22 ביולי 2011
**יעקב עציון** (**צסיס**) (פברואר 1927 – 22 בספטמבר 1984) היה מפקד שייטת 13 בשנים 1951–1953.

ביוגרפיה
--------

עציון נולד בשם **יעקב צסיס** בברית המועצות, בנם של חוה ויצחק צסיס, מורה. בגיל שש עלה לארץ ישראל עם הוריו. משפחתו התגוררה בירושלים והוא למד בבית הספר תחכמוני בעיר. כעבור זמן קצר עבר עם משפחתו לנהלל, שם שימש אביו מורה ומנהל בית הספר (בהמשך היה מייסד בית הספר הממלכתי בטבעון). עם סיום לימודיו בנהלל עבר בגפו לחיפה, שם למד בבית הספר הימי שהיה בחצר הטכניון בשכונת הדר הכרמל. לאחר מכן התגייס לפלי"ם, ונשלח למחנה אימונים בקיבוץ מעברות. עם סיום הכשרתו במעברות הצטרף לצי הסוחר ושימש איש קשר של המוסד לעלייה ב'. עסק בהורדת עולים לחופי הארץ ובהברחת יהודים שהיו מבוקשים על ידי הבריטים. הוא פעל בנמלי צפון אפריקה, אירופה, סוריה ולבנון.

לאחר מכן שב לארץ וסיים קורס מ"כים בג'וערה, וקורס מפקדים בסידני עלי. בפרוץ מלחמת העצמאות עלה לירושלים עם חבריו לפלי"ם, והצטרף ללוחמי הגדוד הרביעי. לחם ונפצע בקרבות על הדרך לירושלים ובקרבות בתוך העיר. בקרב על גבעת הרדאר נפצע קשה, ועם פתיחת הדרך לשפלה הועבר לצפון הארץ להחלמה ולאחר שהחלים חזר לשירות.

לאחר קום המדינה והקמת צה"ל היה ממקימי חיל הים וממפקדיו הראשונים. בין תפקידיו היה מפקד שייטת 13, ראש מחלקת כח אדם, מקים ומפקד שייטת הטרפדות (היה אחראי על העברת סירות הטורפדו לאילת), מפקד זירת (מז"ר) ים סוף (זי"ס) במבצע קדש.

לאחר שחרורו מצה"ל בדרגת סגן-אלוף התיישב בקריית טבעון ועבד בחברת "אבן וסיד" כמנהל מחלקת הציוד המכני, ולאחר מכן בניהול אזור מרכז ודרום בחברה.

בשנת 1984 נפטר לאחר שלקה בסרטן. נקבר בבית העלמין גבעת שאול בירושלים.

יעקב היה נשוי לימימה ואב לשלושה בנים. אבנר, אחד מהם, הלך בעקבות אביו. הוא התגייס לשייטת 13 בשנת 1969 ובשנת 1972, נהרג בתאונת אימונים בשייטת.

קישורים חיצוניים
----------------

* יעקב עציון, באתר הפלמ"ח

הערות שוליים
------------

1. ↑  יצחק צסיס, דבר, מודעת אבל, 10 ביוני 1956  
ד. לזכר נעדרים: יצחק צסיס, דבר, 15 באוקטובר 1956
2. ↑  יעקב עציון, מעריב, מודעת אבל, 9 בספטמבר 1985
3. ↑  סמל ראשון אבנר נרי עציון ז"ל, באתר עמותת העטלף

| מפקדי שייטת 13  |
| --- |
| 

|  |
| --- |
| יוחאי בן-נון • איזי רהב • יעקב עציון • איזי רהב • יוחאי בן-נון • דוד פרומר • דב שפיר • אהרון בן-יוסף • דב שפיר • זאב אלמוג • שאול זיו • צבי גבעתי • גדי שפי • חנינא עמישב • עמי אילון • עוזי לבנת • ידידיה יערי • אורי גיל • שי ברוש • רן גלינקא • יואב גלנט • אלי גליקמן • ארז צוקרמן • רם רוטברג • נבו ארז • דרור פרידמן • שי אלבז • רפי מילוא • גור שרייבמן • טל פוליטיס • דניאל הגרי • אמיר פרחי • א' |

 |
סאני סנדלר (משמאל) בחיק אביה אדם סנדלר ואחותה הבכורה סיידי סנדלר ב-2011
**סאני סנדלר** (באנגלית: **Sunny Sandler**; נולדה ב-2 בנובמבר 2008) היא שחקנית קולנוע יהודייה-אמריקאית. התפרסמה כאשר כיכבה בתפקיד הראשי בתור סטייסי פרידמן בסרט של נטפליקס "את מה-זה לא מוזמנת לבת מצווה שלי".

ביוגרפיה
--------

סנדלר נולדה ב-2008 בלוס אנג'לס, קליפורניה, ארצות הברית. סנדלר היא בתם הצעירה של השחקנים ג'קי סנדלר ואדם סנדלר, אחותה הבכורה סיידי סנדלר שחקנית, אף היא.

החל מ־2010, בגיל שנתיים, הופיעה בתפקידים קטנים בסרטים בכיכובו של אביה, אדם סנדלר. ב-2010 הופיעה בסרט קומדיית החברים "מגודלים", ב-2011 הופיעה בסרט הקומדיה "ג'ק וג'יל", ב-2013 הופיעה בסרט ההמשך "מגודלים 2" ב-2015 הופיעה בסרט "פיקסלים", ב-2019 בסרט "תעלומת רצח". ב-2020 הופיעה בתפקיד מעט משמעותי יותר כקוקי בסרט "יובי יציל את האלווין".

ב-2023 הופיעה בתפקיד הראשי בתור סטייסי פרידמן, בסרט קומדיית הנעורים של נטפליקס "את מה-זה לא מוזמנת לבת מצווה שלי". בסרט היא משחקת נערה המתכננת את מסיבת בת המצווה שלה יחד עם חברתה הטובה (סמנתה לוריין).

ב-2023 הופיעה בתפקיד קולי בסרט ליאו כסאמר, נערה שמדברת יותר מדי ומתחברת עם ליאו, חיית המחמד הכיתתית בדיבובו של אדם סנדלר.

קישורים חיצוניים
----------------

* סאני סנדלר, במסד הנתונים הקולנועיים IMDb (באנגלית)
* סאני סנדלר, באתר AllMovie (באנגלית)

הערות שוליים
------------

1. ↑  אבנר שביט‏, תענוג צרוף: סרט הבת מצווה של משפחת סנדלר בנטפליקס פשוט מושלם, באתר וואלה!‏, 24 באוגוסט 2023
2. ↑  אתר למנויים בלבד אורון שמיר, "את מה־זה לא מוזמנת לבת מצווה שלי": אדם סנדלר מצא לבת שלו עבודה, באתר הארץ, 25 באוגוסט 2023
3. ↑  אבנר שביט, ‏אחרי הסרט הזה, אדם סנדלר יהיה ידוע בתור אבא של סאני, באתר מעריב אונליין, 25 באוגוסט 2023
4. ↑  רועי אבן, ‏בגיל 16 ו-13: זה הסכום שירוויחו בנותיו של אדם סנדלר, באתר ‏מאקו‏, 23 באוקטובר 2022
**ישראל פיינברג** (1907 – 28 באוקטובר 1985) היה ראש עיריית פתח תקווה בשנים 1966–1978.

ביוגרפיה
--------

פיינברג נולד לאהרון ולשרה באיזווסנוסנק שליד אודסה באוקראינה, אז חלק מן האימפריה הרוסית. פיינברג למד בבית ספר תיכון באודסה, והצטרף לפעילותה של תנועת צעירי ציון. בשנת 1926 עלה לארץ ישראל, והיה בין מקימי קיבוץ "הכשרה" בפתח תקווה. פיינברג עבד כפועל ונטל חלק במאבק של ציבור הפועלים שתמך בעבודה עברית.

בשנות השלושים המאוחרות החל פיינברג לעבוד בלשכת המס בפתח תקווה, ובמשך שנים רבות שימש כמנהל הלשכה. כמו כן הוא היה מזכיר סניף מפא"י ומפלגת העבודה בפתח תקווה, כיהן מטעמה כחבר מועצת העיר וכסגן ראש העיר. בדצמבר 1966 התפטר פנחס רשיש מראשות עיריית פתח תקווה, לאחר 15 שנות כהונה בתפקיד, 
כדי לפנות מקום לפיינברג, על פי צו מפלגתו, ככל הנראה על פי הסכמה שהושגה עוד לפני הבחירות למועצה בנובמבר 1965. פיינברג המשיך בתפקיד ראש העיר עד שנת 1978. תקופת כהונתו הייתה תקופת בנייה לצעירים ולעולים ובמהלכה פותח אזור התעשייה ונבנו בו מפעלים חדשים. בשנות כהונתו בתפקיד חלה רפורמה בתחום החינוך, פותחו השירותים הרפואיים במרכז הרפואי "גולדה" ו"בית רבקה", והושקעו מאמצי פיתוח בחזות העיר וברווחת התושבים.

פיינברג היה פעיל מרכזי במסגרת מרכז השלטון המקומי, חבר מרכז מפלגת העבודה וממייסדי אגודת "לב אל לב" בפתח תקווה.

חטיבת הביניים "עלומים" בעיר קרויה על שמו.

קישורים חיצוניים
----------------

ויקישיתוף מדיה וקבצים בנושא **ישראל פיינברג** בוויקישיתוף

הערות שוליים
------------

1. ↑  שלמה אנגל, האיש שהנחיל כבוד לעיר, דבר, 23 בדצמבר 1966
2. ↑  ברוך מניב, מכתב למערכת - מעשה לבן, דבר, 1 בינואר 1967

| ראשי עיריית פתח תקווה  |
| --- |
| 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| שלמה שטמפפר | יוסף ספיר | מרדכי קראוסמן | פנחס רשיש | ישראל פיינברג | דב תבורי | גיורא לב | יצחק אוחיון | אורי אהד | איציק ברוורמן | רמי גרינברג |
| 1937–1940 | 1940–1951 | 1951 | 1951–1966 | 1966–1978 | 1978–1989 | 1989–1998 | 1998–2013 | 2013 | 2013–2018 | 2018 ואילך |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007314010905171
* VIAF: 208149366025285600760
* WorldCat (עם VIAF): 208149366025285600760

 |
**קֶר דרֵווין** (בוולשית: **Caer Drewyn**) הוא מבצר גבעה מתקופת הברזל המוקדמת הממוקם בין העיירה ל'אנגול'ן לקורוון בדנבישייר, צפון-מזרח ויילס.

המבצר הוקם בתקופת הברזל המוקדמת סביב 500 לפנה"ס על גבעה אסטרטגית החולשת על מפגש עמק הדי עם עמק קלויד'. מבצר קר דווין כלל חומות אבן בעובי של בין 5 ל-7 מטרים בגובה של כ-10 מטרים, המתחם הוקם בצורה מלבנית כאשר הפינה הצפון-מזרחית עוברת על שיא גובה הגבעה, המתחם משתרע על שטח של כ-30,000 מטר רבוע. למבצר שתי כניסות עיקריות, כאשר המרכזית בפינה הדרום-מזרחית כללה מבנה שער הגנתי, בשונה ממבצרי גבעה נפוצים באזור קר דרווין לא כלל חפירים הגנתיים סביב החומות. השימוש של המתחם אינו ברור לחלוטין אך ככל הנראה שימש יישוב קטן מאחורי החומות, ייתכן והמבצר המשיך להיות בשימוש עד לכיבוש הרומאי של צפון ויילס וייתכן שהמשיך להיות בשימוש או שהשתלב ביישוב הרומאי שהוקם בסמוך מדרום (כיום קורוון - Corwen).

על פי אגדה, מבצר קר דרווין שימש את אווין גלינדור כמצודה ומקום לריכוז צבאו במהלך המרד הוולשי בשנת 1400. אווין עצמו היה שליט אזורי שאחוזתו מספר קילומטרים בודדים מזרחית לקר דרווין.

התיאור הראשון של האתר היה בספרו של החוקר הוולשי אדוארד לוייד מסוף המאה ה-17, שתיאר את המתחם כמקום בו שומרים צאן בשעת מלחמה. בסקירה משנת 4–1993 של החזזית על אבני המבצר, נמצאו כ-60 מיני חזזית שונים חלקם נדירים מאוד באזור, מה שמצביע על אפשרות שאבני המבצר הועברו לאתר ממקום מרוחק.

האתר פתוח לציבור ללא תשלום וניתן להגיע עליו בעליה רגלית מהעיירה קורוון.

תמונות
------

* השביל המוביל למתחםהשביל המוביל למתחם
* חומת האבן הצפוניתחומת האבן הצפונית
* הפינה הצפון-מזרחיתהפינה הצפון-מזרחית
* חומות המתחם לכיוון דרום ועמק הדיחומות המתחם לכיוון דרום ועמק הדי

ראו גם
------

* טירת דינס בראן - מבצר גבעה סמוך ממזרח

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **קר דרווין** |

* קר דווין מתוך אתר 'אזור היופי הטבעי רכס קלוויד' והדי'.
פירוש נוסף ערך זה עוסק בתת-אלוף בצה"ל. אם התכוונתם לכנר היהודי, ראו יאשה חפץ.

המסדר החגיגי הפותח את יום הגדוד השישי במחנה ישראל. מימין: יעקב חפץ (שליש), במרכז: צביקה זמיר (מג"ד), משמאל: יצחק יעקב (קצין המבצעים)
חטיבת הראל - הגדוד השישי: מימין לשמאל: יעקב חפץ (קצין המנהלה), יצחק יעקב (יאצה) (קצין המבצעים), גיורא זיבנר (מ"פ מסייעת), אליעזר לוסיק הן (מ"פ א'), צבי זמיר (מג"ד)
**יעקב (יענקלה) חפץ** (30 באוקטובר 1923 – 13 ביוני 2007) היה קצין בדרגת תת-אלוף בצה"ל, ממייסדי אגף המודיעין, שירת כמפקד פיקוד ההדרכה והיועץ הכספי לרמטכ"ל.

קורות חייו
----------

### שירותו בהגנה ובצה"ל

חפץ נולד בשכונת שערי חסד שבירושלים, בן למשפחה ירושלמית מזה שישה דורות. התגייס לארגון "ההגנה" ב-1942 ושובץ בפלוגה ו'. לאור הצטיינותו בספורט מונה למדריך האימון גופני של הפלמ"ח. בוגר מחזור ט"ז של קורס מפקדי מחלקות בהגנה, ב-1945 השתתף בפריצת מחנה עתלית. במלחמת העצמאות שימש קצין מנהלה ושליש של הגדוד השישי בחטיבת הראל, נטל חלק בקרבות באזור ירושלים ובנגב. לאחר המלחמה עבר קורס מפקדי גדודים והיה ממייסדי מערך המודיעין בצה"ל, כיהן כראש ענף ביטחון שדה. שירת כסגן הנספח הצבאי לענייני מודיעין בבריטניה ובסקנדינביה, לאחר שובו מילא תפקיד בכיר באגף המודיעין.

בנובמבר 1960 מונה למפקד פיקוד ההדרכה, באוגוסט 1964 מונה ליועץ הכספי לרמטכ"ל יצחק רבין, וראש אגף התקציבים במשרד הביטחון. שירת בתפקיד זה במשך חמש שנים והיה חבר המטה הכללי בתקופת מלחמת ששת הימים. ב-1969 היה בקבוצת הקצינים הראשונה להם הוענקה דרגת תת-אלוף לראשונה. ב-1969 השתחרר משירות הקבע.

### אחר שחרורו מצה"ל

לאחר שחרורו מונה לסמנכ"ל חברת דלק ואחר כך למנכ"ל משותף ביחד עם אברהם אגמון. היה חבר במכון הנפט ובחבר הנאמנים של אוניברסיטת תל אביב, שימש יו"ר הוועד הפועל ויו"ר ועדת הכספים של מגן דוד אדום. לאחר מינויו של רבין לשר הביטחון ב-1984, מונה חפץ לחבר בדירקטוריון התעשייה האווירית ועמד בראש ועדת הכספים שלה.

בשנותיו האחרונות סבל מסוכרת ונאלץ לעבור כריתה של שתי רגליו. ביוני 2007 נפטר. היה נשוי לנעמי ואב לשלושה.

קישורים חיצוניים
----------------

ויקישיתוף מדיה וקבצים בנושא **יעקב חפץ** בוויקישיתוף
* יעקב חפץ, באתר הפלמ"ח
* אורי דרומי, ממניחי היסודות לחיל המודיעין, באתר הארץ, 20 ביוני 2007

| יועצים כספיים לרמטכ"ל (יועכ"ל)  |
| --- |
| 

|  |
| --- |
| כתריאל שלמון • צבי שריב • איסר פן • יהודה אריה רוזן • משה קשתי • ראובן כרי • יהודה ניצן • יעקב חפץ • נחמיה קין • יצחק אלרון • יוחנן גור • צבי שור • ראובן הרשקו • מיכאל נבון • מוטי בסר • שמואל בן צבי • משה ליפל • מהרן פרוזנפר • ראם עמינח • ששון חדד • אריאלה לזרוביץ' • גיל פנחס |

 |
פירוש נוסף ערך זה עוסק בסדרת מכוניות חשמליות. אם התכוונתם למשמעות אחרת, ראו אאודי אי-טרון.
**אאודי אי-טרון** (בגרמנית: **Audi e-tron**) היא סדרת מכוניות חשמליות והיברידיות של אאודי, המיוצרות בשם "אי-טרון" (e-tron). היא הוקמה בשנת 2009 עם הצגת האאודי אי-טרון פרנקפורט (מכונית קונספט), שברבות הימים הפכה לאאודי R8 אי-טרון. בשנת 2018 הציגה את המכונית החשמלית הראשונה שלה, האאודי אי-טרון.

דגמים בייצור
------------

### אאודי אי-טרון

 ערך מורחב – **אאודי אי-טרון (2018)**  

אאודי אי-טרון
המכונית הראשונה של המותג אי-טרון, קרוסאובר בעלת חמישה מקומות. היא משווקת עם מספר אפשרויות למנועים. בסוף ספטמבר 2019 נרשמו למעלה מ-10,000 מכירות לאי-טרון.

### אאודי Q2L אי-טרון

 ערך מורחב – **אאודי Q2L אי-טרון**  

היא הגרסה החשמלית לאאודי Q2, משווקת עם אפשרות למערכת הנעה אחת ומשווקת רק בסין. היא הוצגה בתערוכת הרכב הבינלאומית של שאנגחאי באפריל 2019.

### אאודי אי-טרון ספורטבק

 ערך מורחב – **אאודי אי-טרון (2018)#גרסאות**  

בשנת 2020 השיקה אאודי את גרסת הקופה לאי-טרון, הטווח הנסיעה שלה גדול יותר, היא הוצגה בתערוכת הרכב של לוס אנג'לס בנובמבר 2019 והמכירות שלה החלו בארצות הברית בתחילת 2020.

אאודי אי-טרון GT (גרסת ה-RS)
### אאודי אי-טרון GT

 ערך מורחב – **אאודי אי-טרון GT**  

מכונית ספורט במרכב קופה חשמלית בעלת ביצועי מכונית-על, היא כוללת שני מנועים חשמליים המספקים יחד 470 כ"ס או 598 כ"ס בגרסת ה-RS. היא נחשפה בפברואר 2021.

### אאודי Q4 אי-טרון

אאודי Q4 אי-טרון
 ערך מורחב – **אאודי Q4 אי-טרון**  

היא מכונית שטח/פנאי במרכב קרוסאובר חשמלית, מוצעת עם שלוש אפשרויות להנעה כולם חשמליות, היא נחשפה ב-15 באפריל 2021.

### אאודי Q4 אי-טרון ספורטבק

 ערך מורחב – **אאודי Q4 אי-טרון#אאודי Q4 אי טרון ספורטבק**  

גרסת הקופה לגרסה הבסיסית, נחשפה ב-15 באפריל 2021.

קישורים חיצוניים
----------------

ויקישיתוף מדיה וקבצים בנושא **אאודי אי-טרון** בוויקישיתוף
* אתר האינטרנט הרשמי של אאודי אי-טרון (באיטלקית)

ביאורים
-------

1. ↑  שאר המכוניות שהוצגו קודם לכן לא נכנסו לייצור סדרתי או שהם היו מכוניות קונספט

הערות שוליים
------------

1. ↑  Electric Vehicle registrations in Europe: 11 countries, 80+% of BEV market, eu-evs.com
2. ↑  Audi e-tron Sales In U.S. Continue To Decline In September, InsideEVs (באנגלית)
3. ↑  אאודי חושפת בתערוכת הרכב של שנגחאי את ה-Q2 L E-Tron המיועד לשוק הסיני, באתר EV Magazine | מגזין רכב חשמלי, ‏29 באפריל 2019
4. ↑  cartube, אודי e-tron ספורטבק נחשף - גרסת קופה - cartube, באתר www.cartube.co.il
5. ↑  אלדד מנורי, אאודי e-tron GT החשמלית הספורטיבית נחשפת, באתר פורטל הרכב גיר, ‏10 בפברואר 2021
6. ↑  אביעד רייס, אאודי חשפה את גרסת הייצור של האאודי Q4, באתר מגזין רכב חשמלי, ‏16 באפריל 2021
7. ↑  השנה בישראל: 2021 אודי Q4 e-tron החשמלי נחשף, באתר קארטיוב, ‏15 באפריל 2021
**מצע** (**Substrate**) הוא מונח המשמש במדעים ובהנדסה של חומרים כדי לתאר את חומר הבסיס, או התשתית, עליו מתבצע תהליך עיבוד כלשהו. פני השטח של חומר הבסיס יכולים לשמש לייצור שכבה או שכבות של חומר אורגני או אי-אורגני, כגון: צבעים, דבקים, חומר מוליך או מבודד, בולע או מחזיר אור, וכו'.

השכבה יכולה להיות מיושמת למצע בשיטות שונות:

* צביעה בהתזה או באמצעות מברשת,
* תהליכים כימיים כמו שיקוע אדים כימי (אנ'), CVD
* תהליכים אלקטרוכימיים לאנודיזציה או לשיקוע (למשל גלוון)
* תהליכי שיקוע אדים פיזיקלי (אנ'), PVD
* תהליכי גידול גבישים (אפיטקסיה)

דוגמאות לשימוש במצעים בדיסציפלינות שונות:

* בתעשיית הדפוס המצע הוא החומר עליו מבוצעת ההדפסה
* תעשיית המוליכים למחצה המצע הוא הפרוסה (למשל, פרוסת סיליקון) עליה מיושמים תהליכי המיקרואלקטרוניקה
* בגידול שכבות דקות גבישיות (אפיטקסיה) המצע הוא החומר עליו מתגבשת השכבה האפיטקסיאלית

מצב פני השטח של המצע הוא פרמטר חשוב בכל תהליכי הציפוי והשיקוע הללו. איכות פני השטח יכולה להשפיע על הקשר, האדהזיה, של השכבות המיושמות למצע. איכות זו יכולה לכלול מצב הניקיון של פני השטח ומידת לחותם, דרגת החספוס שלהם, האנרגיה החופשית שלהם, וכו'.

ראו גם
------

* שכבה דקה
* אפיטקסיה
* הרטבה